CELEX: 32016D1637
Language: el
Date: 2016-09-06 00:00:00
Title: Απόφαση (ΚΕΠΠΑ) 2016/1637 της Επιτροπής Πολιτικής και Ασφάλειας, της 6ης Σεπτεμβρίου 2016, σχετικά με την έναρξη της στρατιωτικής επιχείρησης της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) για συμβολή στην εφαρμογή του εμπάργκο όπλων του ΟΗΕ στα ανοικτά των ακτών της Λιβύης (EUNAVFOR MED/4/2016)

10.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 243/14
            
         ΑΠΌΦΑΣΗ (ΚΕΠΠΑ) 2016/1637 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 6ης Σεπτεμβρίου 2016
   σχετικά με την έναρξη της στρατιωτικής επιχείρησης της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) για συμβολή στην εφαρμογή του εμπάργκο όπλων του ΟΗΕ στα ανοικτά των ακτών της Λιβύης (EUNAVFOR MED/4/2016)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 38,
   Έχοντας υπόψη την απόφαση (ΚΕΠΠΑ) 2015/778 του Συμβουλίου, της 18ης Μαΐου 2015, για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (1) και ιδίως το άρθρο 2β και το άρθρο 6 παράγραφος 1,
   Εκτιμώντας τα ακόλουθα:
   
               (1)
            
            
               Με την απόφαση (ΚΕΠΠΑ) 2016/993 του Συμβουλίου (2), η οποία τροποποίησε την απόφαση (ΚΕΠΠΑ) 2015/778, συμπεριλήφθηκε το άρθρο 2β στην εν λόγω απόφαση, ώστε να προστεθεί η συμβολή στην ανταλλαγή πληροφοριών και στην εφαρμογή του εμπάργκο όπλων του ΟΗΕ στα ανοικτά των ακτών της Λιβύης ως υποστηρικτικό καθήκον της Επιχείρησης Sophia της Eunavfor MED.
            
         
               (2)
            
            
               Σύμφωνα με το άρθρο 2β παράγραφος 2 της απόφασης (ΚΕΠΠΑ) 2015/778, όταν η Επιτροπή Πολιτικής και Ασφάλειας αποφασίσει ότι πληρούνται οι σχετικοί όροι, η Επιχείρηση Sophia της Eunavfor MED θα αρχίσει, στη συμφωνημένη περιοχή επιχειρήσεών της, να συμβάλλει στην εφαρμογή του εμπάργκο όπλων του ΟΗΕ στα ανοικτά των ακτών της Λιβύης με επιθεωρήσεις σκαφών προς ή από τη Λιβύη, εφόσον υπάρχουν βάσιμοι λόγοι να θεωρείται ότι τα σκάφη αυτά μεταφέρουν, απευθείας ή μη, όπλα ή συναφές άψυχο υλικό προς ή από τη Λιβύη, κατά παράβαση του εμπάργκο όπλων έναντι της Λιβύης, και με συναφείς δράσεις για την κατάσχεση και διάθεση των ειδών αυτών, μεταξύ άλλων προκειμένου να εκτρέπονται τα σκάφη αυτά και τα πληρώματά τους προς κατάλληλο λιμάνι, ώστε να διευκολύνεται η διάθεση αυτή, με τη συναίνεση του κράτους του λιμένα, σύμφωνα με τις σχετικές αποφάσεις του Συμβουλίου Ασφαλείας των ΗΕ, συμπεριλαμβανομένης της ΑΣΑΗΕ 2292 (2016).
            
         
               (3)
            
            
               Ο διοικητής επιχειρήσεων της ΕΕ διαβεβαίωσε την Επιτροπή Πολιτικής και Ασφάλειας ότι πληρούνται οι απαραίτητες συνθήκες για την έναρξη του εν λόγω υποστηρικτικού καθήκοντος.
            
         
               (4)
            
            
               Θα πρέπει ως εκ τούτου να δοθεί άδεια στην Επιχείρηση Sophia της Eunavfor MED να αρχίσει, στη συμφωνημένη περιοχή επιχειρήσεων, να συμβάλλει στην εφαρμογή του εμπάργκο όπλων του ΟΗΕ στα ανοικτά των ακτών της Λιβύης, όπως προβλέπεται στο άρθρο 2β της απόφασης (ΚΕΠΠΑ) 2015/778.
            
         
               (5)
            
            
               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή αποφάσεων και δράσεων της Ένωσης που έχουν συνέπειες στην άμυνα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Επιχείρηση Sophia της Eunavfor MED αρχίζει, στη συμφωνημένη περιοχή επιχειρήσεών της, να συμβάλλει στην εφαρμογή του εμπάργκο όπλων του ΟΗΕ στα ανοικτά των ακτών της Λιβύης, όπως προβλέπεται στο άρθρο 2β της απόφασης (ΚΕΠΠΑ) 2015/778.
   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.
   
      Βρυξέλλες, 6 Σεπτεμβρίου 2016.
      
         
            Για την Επιτροπή Πολιτικής και Ασφάλειας
         
         
            Ο Πρόεδρος
         
         W. STEVENS
      
   
   
      (1)  ΕΕ L 122 της 19.5.2015, σ. 31.
   
      (2)  Απόφαση (ΚΕΠΠΑ) 2016/993 του Συμβουλίου, της 20ής Ιουνίου 2016, για την τροποποίηση της απόφασης (ΚΕΠΠΑ) 2015/778 για στρατιωτική επιχείρηση της Ευρωπαϊκής Ένωσης στη Νότια Κεντρική Μεσόγειο (Επιχείρηση Sophia της Eunavfor MED) (ΕΕ L 162 της 21.6.2016, σ. 18).